Sandra Elisabeth Skalvig (LA), 2024-05-16:
Tak for det.
Først vil jeg sige, at vores ordfører på området desværre er forhindret i at deltage i dag, så jeg har lovet at assistere ved at læse talen op.
Tak til ministeren for redegørelsen om udviklingssamarbejdet i 2023 og også for at redegøre for de centrale søjler i dansk udviklingspolitik, som den har formet sig igennem det seneste år.
Vi er taknemlige for, at vi med denne redegørelse kan få indblik i og overblik over, hvordan vi forvalter Danmarks udviklingsbistand, hvilke indsatsområder der prioriteres, og hvilke overvejelser der ligger bag.
Først og fremmest er redegørelsen præget dels af støtten til Ukraine, hvor vi fortsat prioriterer humanitær støtte og genopbygning højt, dels af udviklingsbistanden og klimaindsatsen i Afrika.
Men det, der især gør indtryk ved redegørelsen, er, at den ikke efterlader nogen tvivl om, at klima og bæredygtighed sætter barren for Danmarks udviklingspolitik og tænkes ind i de indsatser, der søsættes rundtomkring i verden.
Som et lille land påvirker den grønne omstilling af Danmark ikke det store billede, men hvis vi kan skaber ringe i vandet ved at understøtte klimaindsatser i andre dele af verden, hvor ressourcerne er knappe, gør vi en større forskel.
Som redegørelsen beskriver, ser vi allerede, at klimaforandringerne sætter mennesker i bevægelse og på flugt.
Det går hårdest ud over befolkningen i verdens fattigste og mest skrøbelige lande, men det er noget, vi alle må forholde os til.
Derfor virker det i udgangspunktet fornuftigt at samtænke klima og udvikling, som det er tilfældet i denne nye redegørelse for dansk udviklingssamarbejde.
Men når man vælger, at ét emne skal gennemsyre udviklingspolitikken, skal vi samtidig passe på, at det ikke får os til at vende det blinde øje til andre problemstillinger, som også kræver vores opmærksomhed.
Vores strategi »Fælles om Verden« sætter retningen for Danmarks udviklingssamarbejde i 2021-2025 og beskriver demokrati og menneskerettigheder som fundamentet for udviklingspolitikken.
Denne redegørelse giver dog et indtryk af, at dette princip er trådt lidt i baggrunden til fordel for kampen for klima, natur og miljø.
Dette skift er ikke nødvendigvis hensigtsmæssigt.
Det mener vi i Liberal Alliance er fornuftigt og rigtigt, men i vores optik er hensynet til menneskerettigheder det bedste fundament, og det fortjener langt mere spalteplads i både redegørelsen og i den konkrete udviklingsbistand, end tilfældet er her.
F.eks. har redegørelsen ikke som en prioritet at fremme tros- og religionsfrihed, herunder et fokus på bekæmpelse af diskrimination, stigmatisering og forfølgelse af religiøse minoriteter.
Det er på trods af, at det er et princip i den udviklingspolitiske strategi for 2021-2025.
Det er påfaldende, i betragtning af at der ses en stigning i vold mod og forfølgelse af kristne i nogle dele af verden og at der er sket en stigning i både islamofobiske og antisemitiske hændelser i kølvandet på terrorangrebet den 7. oktober og den efterfølgende konflikt i Gaza.
Menneskerettigheder handler også om klima, og de omfatter f.eks. retten til liv, sundhed, bolig, mad og vand.
Derfor vil vi opfordre til, at menneskerettighederne forbliver styrende for udviklingssamarbejdet, så næste års redegørelse reelt bærer præg af den holistiske tilgang, som ministeren ønsker sig.
Når det er sagt, er det en nyttig og oplysende redegørelse, som beskriver mange gode tiltag.
Vi ser i Liberal Alliance frem til at følge udviklingen og til at mødes igen om et år for at diskutere Danmarks udviklingssamarbejde.
Tak for ordet.